Visitaspreken Borge

3.10.2021

**5. Mosebok 30.11-15**; Joh 7,14-17; Rom 2,13-16

NESTEKJÆRLIGHETENS LOV.

«Det enkleste er det beste» er det besnærende slagordet til en av våre dagligvarekjeder. Og de har mye rett. Alt for ofte lar vi oss vikle inn i vanskelige tankerekker når vi forsøker å finne retning og innhold i livene våre.

Den eldgamle teksten fra femte Mosebok som vi hørte lest og er satt opp som prekentekst i dag, er befriende tydelig. Skaperens visjon for hvordan vi skal ordne livene våre er verken ufattelige eller langt borte, de er nær oss og er forståelige.

I Jesu samtid ble loven oppsummert i det dobbelte kjærlighetsbudet om på elske Gud og elske sin neste. Jesus bekreftet i dialogen med en lovkyndig at dette er lovens oppsummering og kjerne.

Nestekjærlighet kan synes veldig vanskelig å få grep på og ofte forsvinner begrepet inn i følelsenes og de abstrakte prinsippers sfære eller ut i innviklede resonnementer om at krevende forbud egentlig er uttrykk for nestekjærlighet. Noen og enhver av oss kan føle at vi må fare opp til himmelen for å hente nestekjærlighetens lov ned til vår virkelighet.

Men det er ikke nødvendig. Nestekjærlighetens lov er enkel. Den handler om å se andres liv og handle med bønn, arbeid og kunnskap til beste for andre, slik Jesus forklarer den lovkyndige i fortellingen om den barmhjertige samaritan.

Jesus hjelper oss mer. I Fader Vårs fjerde bønn hjalp han oss til å se den innholdsmessige kjernen i nestekjærligheten da han lærte oss å be disse fire ordene, midtpunktet i Fadervårs sju bønner som de andre dreier rundt:

«Gi oss i dag vårt daglige brød».

Hva er så ment med «daglig brød»? spør Luther i katekismene. I den store katekismen, laget som lærebok for prester og kateketer, forklarer han:

«For å uttrykke det kort omfatter denne bønnen alt som hører med til hele livet her i verden.. i en sum: alt som har å gjøre med styre og stell både i hjemmet og i naboskapet og samfunnet som helhet».

Fra ett perspektiv er det mulig å si at Den treenige Gud har arbeidet hardt siden Moselovens dager på å hjelpe menneskene til å se hvordan de enkle ordene om nestekjærlighet og daglig brød kan virkeliggjøres i menneskers liv og i samfunnet som helhet. Det har vært en bevegelse som stadig har utvidet samfunnets lover slik at flere mennesker likestilles og gir samme verdighet, rettigheter og plikter, alt orientert ut fra bekjennelsen til at Den treenige Gud er alle ting og hele verdens opphav, vedlikeholder og fullender.

Forrige århundre så de redselsfulle konsekvensene når politiske ledere og bevegelser ble fanget i hovmot og brukte sin kunnskap til å frata sine medborgere likeverdig menneskeverd, enten de nå levde i andre land eller i eget land.

Ut av denne krisen ble Den universelle erklæringen om menneskerettigheter vedtatt av verdens statsledere samlet i det nystartede FN.

Nesten 60 år etter erkjente statsledere i hele verden at gapet mellom rettighetene og det alt for mange mennesker erfarte er for stort. I tillegg vokste erkjennelsen av at mennesket var i ferd med å ødelegge både artsmangfold, klima, luft og vann. Ikke bare led vår neste, men også naturen. Naturen vi ble født inn i og som er menneskehetens økologiske hjem i følge bibelens aller første side, er i ferd med få varige skader av vår adferd. Endringene er så varige at geologene begynner å tale om en ny geologisk epoke, antropocen, der menneskets avtrykk på kloden lager en helt ny geologisk virkelighet.

Derfor vedtok statslederne i 2015 17 bærekraftmål for samfunnsutviklingen og i 2017 i Paris mål for å få kontroll over klimaendringene. Går vi inn i disse bærekraftmålenes innhold vil vi se at de langt på vei viderefører f.eks. Jesajas store tale i kapittel 65 der Guds fremtidsvisjon utfoldes.

Er bærekraftmålene og klimaavtalen fullkomne – slett ikke! Løpet er ikke avsluttet. Nye utfordringer og nye konkretiseringer vil og må komme. Og menneskets hovmot er langt fra avviklet. Gud vil fortsatt måtte kjempe med oss og for oss.

Loven er ikke langt borte, den finnes i hver eneste kommuneplan i hele Norge som Bærekraftmål, de gir retning og innhold frem til 2030 til nestekjærlighet og bønnen om daglig brød.

Paulus lærte oss i brevet til romerne som vi hørte lest at det ikke er slik at innsikten og handlekraften i å virkeliggjøre Guds visjon i nestekjærlighet er begrenset til dem som bekjenner tillit til Den treenige Gud og den kristne kirke.

Nei, sier Paulus, Guds lov er skrevet i alle menneskers hjerter, slik Gud lovet den gangen i Moseboken. Det var humanisten Fridtjof Nansen som skrev artikkelen i 1922 med tittelen «Nestekjærlighet er realpolitikk» i møte med hungerskatastrofen og flyktningkrisen i Øst-Europa, det var hinduen Ghandi som lærte oss at det finnes nok ressurser i verden til alles behov, men ikke til alles grådighet og det var radikale sosialister og kommunister i fagbevegelsen ikke minst her i Borge, mange av dem medlemmer i kirkene her, som skarpest utfordret forskjells Norge i første halvdel av forrige århundre. Og vi har nok av eksempler på at medlemmer av kirken har vært langt unna nestekjærlighetens praksis.

Det kanskje viktigste fremskrittet i Bærekraftmålene er at ansvaret for å arbeide frem målene ikke lenger legges til statsmakten, markedet eller den enkelte alene. Mål 17 sier direkte at målene kan bare oppnås dersom alle gode krefter i samfunnet og hver enkelt av oss bidrar hvert på vårt sted og hver i sitt yrke og livssituasjon med den nåde og livskraft Gud gir. Slik konkretiseres bønnens «Gi oss» på en utfordrende og nødvendig måte. Ingen kan overlate til statsmakten å håndtere samfunnets utfordringer, ingen kan overlate til markedets usynlige hånd å løse oppgavene, ingen må tro at enkeltpersoner alene kan forandre verden. Vi er gitt oppdraget sammen, og det er oss som fellesskap som må organisere oss slik at alle mennesker får sitt daglige brød. Det trenger vi virkelig å be om!

Dette er enkelt å forstå, men desto vanskeligere å praktisere. Da konfirmantene spurte om jeg hadde syndet og hva det var, var svaret enkelt: Gud vil jeg skal elske min neste som meg selv. Det bryter jeg hver dag.

Derfor er jeg avhengig av Guds nåde for ikke å miste motet og ende i kynisme, likegyldighet og apati.

Derfor er jeg avhengig av å kjenne kraften av himmel på jord når Gud tar imot meg ved å gi meg den korsfestede og oppstandens legeme og blod i likhetens måltid med et enkelt brød og en skvett vin. Et måltid så enkelt at selv ikke den aller fattigste i de mange slumkvarterene jeg har besøkt, blir skamfull av å delta i, selv de har mer på bordet i det ene måltidet de kanskje spiser hver dag enn nattverdens posjoner. Men livskraften i nattverdens måltid og gjestebud overgår all forstand og alle jordiske måltider fordi det frigjør oss fra syndens skyld, tar oss med i kampen mot ondskap og gir oss en bro og livline inn til Den treenige Guds evighet.

Fordi Gud har elsket meg så høyt, blir jeg ikke redd når det forventes at jeg skal elske Gud. Det han gjør med meg og den kampen han fører for nestekjærlighetens seier, gjør det meningsfullt å elske Gud, om enn så lite som et sennepskorn. Derfor kan jeg med frimodighet invitere dere alle til å feire nattverden. Alt er gjort ferdig for hver og en av dere. Og sammen kan vi gå ut av kirken og være med å gjøre nestekjærlighetens lov til virkelighet for mennesker i vårt nærmiljø og utover alle grenser vi mennesker setter mellom oss og slik gi mennesker glimt av mer himmel på jord.

Ære være Faderen og sønnen og Den hellige Ånd som var og er og blir en sann Gud fra evighet til evighet. Amen.